প্রধানমন্ত্রী ও কেন্দ্রের শাসক বিজেপি দল কি সত্যিই ভীত? এই প্রশ্নই জোরালো হচ্ছে নরেন্দ্র মোদী সরকারের একটি সিদ্ধান্তে।
সংসদের বাজেট অধিবেশনের দ্বিতীয়ার্ধ ধুয়েমুছে সাফ হয়ে গেল। লোকসভায় কাজ হল মাত্র ৪ শতাংশ, রাজ্যসভায় তা সামান্য বেশি। ৮ শতাংশ কাজ হল সেখানে। সংসদের অধিবেশন সম্পূর্ণ ভেস্তে যাওয়ার নজির খুব কমই রয়েছে। টুজি, কমনওয়েলথ দুর্নীতি নিয়ে বিতর্কের সময়ে এমন চিত্র অবশ্যই দেখা গিয়েছিল। সে দিক থেকে প্রথম মোদী সরকারের শেষ পূর্ণাঙ্গ বাজেট অধিবেশনে এমন নজির স্থাপন খুব ভাল বার্তা বহন করে না।
সরকার পক্ষের যুক্তি, এই অধিবেশনে কোনও কাজ না হওয়ার জন্য দায়ী বিরোধীরা। যাতে তাঁদের সাংসদদের দিকে কেউ আঙুল তুলতে না পারে, তার জন্য বিজেপি তথা এনডিএ-র সাংসদরা তাঁদের বেতনের টাকাও নেবেন না বলে জানিয়ে দিয়েছেন।
তা ভাল কথা। দেশের মানুষের করের টাকায় এবং ইচ্ছেতে সংসদে গিয়ে কাজের কাজ না করতে পারলে বেতন না নেওয়াই উচিত সাংসদদের। 
কিন্তু সেখানেই পাপস্খলন হয়ে যায় না। কেন বিরোধীরা সংসদ চলতে দিল না, তা দেখলেই বোঝা যাবে, সরকারও কতটা অনিচ্ছুক ছিল এই অধিবেশন চালাতে।

এই বিষয়ে অন্যান্য খবর

ক্ষমতা যে দুর্নীতির ছাড়পত্র নয়, তা কবে বোঝাতে পারব আমরা
১০ জনের মৃত্যু, হঠাৎ করে ভারত বনধ! এই হিংসার মূলে কোন রহস্য


প্রথমে তেলুগু দেশম পার্টি ও পরে অন্যান্য দলের আনা অনাস্থা প্রস্তাব গ্রহণই করতে দিল না শাসক দল বিজেপি। অথচ এই সরকারের কাছে অনাস্থা প্রস্তাব পরাজিত করার জন্য যথেষ্ট সংখ্যা ছিল।
নাকি তেলুগু দেশম পার্টি, শিবসেনার মতো দলগুলি এনডিএ থেকে দূরত্ব বাড়িয়েছে বলে সামান্য গরিষ্ঠতা নিয়ে এই সরকার অনাস্থা প্রস্তাবের মুখোমুখিই হল না! 
সরকার যুক্তি দিয়েছে কাবেরী জলবণ্টন নিয়ে ক্ষুব্ধ এআইডিএমকে সাংসদেরা ওয়েলে নেমে এমন বিক্ষোভ দেখিয়েছেন যে, সংসদ চালানোই যায়নি। এমন অবস্থায় অনাস্থা কেন, বাজেট প্রস্তাব নিয়েও আলোচনা করা যায়নি।
অথচ সংসদ চালানোর দায়িত্ব কিন্তু লোকসভার অধ্যক্ষ বা রাজ্যসভার চেয়ারম্যানের। তাঁরা আলাদা আলাদা করে বিরোধী দলগুলির সঙ্গে বৈঠক করলেও, সর্বদল বৈঠক করে এই অচলাবস্থা কাটানোর চেষ্টা করেননি। সংসদীয় বিষয়ক মন্ত্রীদেরও দায়িত্ব থাকে অন্যান্য দলগুলির নেতাদের সঙ্গে আলাপ আলোচনা চালিয়ে সংসদ চালানোর চেষ্টা করা। এটাই দস্তুর।
কিন্তু প্রধানমন্ত্রীর দল সেই পথেই হাঁটেনি। রাজনৈতিক মহলে অনেকেই বলছেন, নরেন্দ্র মোদী চাননি বলেই এটা হয়নি। কারণ সংসদীয় বিষয়ক মন্ত্রীদের কারও ক্ষমতা নেই যে, প্রধানমন্ত্রীর পথের বাইরে গিয়ে তাঁরা কোনও কাজ করুন।
এই ডামাডোলে কী কী বিষয় এড়িয়ে যেতে পারলেন নরেন্দ্র মোদী? নীরব মোদীর দুর্নীতি, দলিত ও কৃষকদের ইস্যু, সিবিএসই প্রশ্ন ফাঁস-এর মতো গুরুত্বপূর্ণ বিষয়গুলি। অথচ এই বিষয়গুলি নিয়ে আলোচনা হলে প্রধানমন্ত্রীই বিরোধী পক্ষকে জবাব দেওয়ার মতো একটা মঞ্চ পেতেন সংসদের ভিতরে। যেটা তিনি আগেও করেছেন।